Document ID: /roh_data/filtered/fineweb-2-filterrobots_roh.jsonl.gz/47753

La polizia chantunala e la polizia da Cuira dovran da nov ina app per reparter multas. Il policist u la policista che dat la multa, trametta las datas necessarias via app direct en la centrala. Era la persuna punida arriva, cun far in scan dal code QR ch'è sin il cedel, direct en il portal da multas da la polizia.
L’avantatg cun il code QR è che jau sai scannar quel cun mes telefonin e gist pajar la multa per exempel cun TWINT. Ina chaussa da tschintg secundas.
Pliras pussaivladads da pajar la multa
Dentant èsi vinavant pussaivel da pajar la multa cun in cedel da pajament, tranter auter cun empustar quel via la pagina che s'avra cun far il scan dal code QR u cun s'annunziar tar la polizia. Il numer da contact è sin il cedel da la multa. In'autra varianta è da pajar la multa sur la pagina en l'internet – lezza è era nudada sin il cedel. In'ulteriura varianta è da far nagut e spetgar 30 dis, enfin ch'il cedel da pajament vegn tramiss per posta a chasa.
In mussavia per lantschar
L'entschatta datti tar mintga multa anc in flyer cun ina instrucziun co quel nov sistem funcziuna exact. Ma Andrea Deflorin è optimistic che las persunas chapeschan il nov sistem:
Dapli che la mesadad paja schon ils parcadis a Cuira digital, uschia che nus giain da quai anora ch’era dapli che la mesadad sa co in code QR funcziuna.
Introducziun successiva en l'entir chantun
La polizia chantunala introducescha l'app ed il cedel da la multa cun il code QR succesivamain fin mez settember en l'entir chantun. A Cuira vegn l'app duvrada davent dad immediat.